ОТЧЕТЕН ДОКЛАД

 за дейността на НЧ „ Иван Радоев-1907 ” гр. Пордим

 през 2022г

УВАЖАЕМИ ДАМИ И ГОСПОДА, ЧИТАЛИЩНИ ЧЛЕНОВЕ, ЧЛЕНОВЕ НА НАСТОЯТЕЛСТВОТО,

Измина още една година , изпълнена с трудности и препятствия за осъществяване на нашата дейност . До края на месец април продължиха ограниченията от Covid – 19 пандемията , но въпреки обективните трудности успяхме да се организираме и да се включим в няколко фестивала с различен характер. По хронологичен ред ще ви запозная с организираните и посетени мероприятия пред 2022 година.

За поредна година НЧ"Иван Радоев -1907" гр.Пордим отбеляза един от най-обичаните народни женски празници "**Бабинден**". За да продължат традициите и да се предават от поколение на поколение ,този ден беше отпразнуван по подобаващ начин от самодейци и членове на пенсионерските клубове в гр.Пордим. С босилек и здравец се отправихме към поликлиниката ,за да засвидетелстваме почитта и уважението си към д-р Емилия Ганчева и другите медицински лица от града. Тържественият ритуал започна с импровизирано раждане, къпане на новороденото, поливане и даряване , както повелява традицията на този ден. Ръководството на НЧ"Иван Радоев -1907" гр.Пордим пожела на всички лекари, акушерки, медицински сестри на първо място здраве, много сили и енергия за да изпълняват трудната си, но благородна професия, превърнала се за всички тях в призвание.

По повод честването на **144 години от Освобождението на България**, НЧ „Иван Радоев-1907” гр. Пордим организира **патриотичен конкурс** за рецитиране на стихотворение на тема: „Аз обичам България”. Инициативата имаше за цел възпитаване и утвърждаване на патриотизма и българщината в младото поколение. В регламента бяха включени следните критерии за оценка :

Добра дикция; Костюми; Сценично поведение; Артистичност; Оригиналност; Емоционалност; Подбор на репертоар и музикално оформление.

Всяко дете или възрастен можеше да участва индивидуално с едно изразително изпълнение на стихотворение по избор!Съдържанието да е възхваляващо героизма, патриотизма и саможертвата на българските опълченци и руските, румънските и финландските войници ,извоювали правото на самостоятелно съществуване на нашата страна.

Участниците изпращаха по един видео клип с максимална продължителност 5 минути, с добро качество на звук и картина. Имаше и групови видео -клипове, които не участваха в класирането, защото такъв беше регламента.

В конкурса участваха деца и възрастни , разделени на 3 възрастови групи:

Първа група – 4 – 6 години (Детска градина)

Втора група – 7 – 10 години (I – IV клас)

Трета група – 11 – 14+ години

В тази връзка искаме да изразим своето възхищение и приятна изненада от големият интерес на колегите ни от читалища, училища, детски градини, индивидуални изпълнители , както и от родители. От цялата страна постоянно пристигаха видео - клипове с прекрасно подредени художествени изпълнения. Всички участници получиха грамоти, а на класиралите се наградите бяха изпратени по пощата.

**Трети март** – националният празник на България , беше отбелязан както всяка година от община Пордим с празнично шествие и програма. За да отдаде почит пред паметта на загиналите за свобода НЧ „Иван Радоев - 1907” се включи с понасяне на венци пред паметника Костница в центъра на града.

**Тридесети март** - този паметен ден читалището ни съвместно с представители от община Пордим, общински съвет и граждани, отдадохме заслужени почит и уважение към паметта на нашият велик българин и съгражданин, световно-известният поет, публицист и драматург, патрона на нашето читалище - Иван Радоев. Пред паметника на поета, по случай 95-годишнината от рождението му, цветя бяха поднесени от кмета и заместник кмета на община Пордим - г-н Детелин Василев и г-н Филип Николов, председателя на Общински съвет - г-жа Катя Димитрова, секретарката на читалището - г-жа В.Николова и съграждани!

**От април месец** , за да разнообрази читалищната дейност секретарката Веска Николова пусна обява за набиране на момичета и момчета за сформиране на клуб за модерен балет и хип-хоп танци от 6 до 18 годишна възраст. Идеята имаше за цел да ангажира вниманието на децата през свободното им време и най-вече през лятото. За да се разтоварят от училищните уроци и занимания, но да поддържат физическата си активност , те се включиха с голямо желание и въодушевление. Принос за това има техния ръководител г-н Венцислав Петков , който провокира интереса им към нещо ново и различно от до сега провежданите в читалището мероприятия с деца. След два месеца упорита работа и постоянни репетиции новосъздадената група за модерен балет и хип-хоп танци „Веда” към читалището най после намери своята изява на организирания от община Пордим Рок фест "Юлска вечер в Пордим "! Децата откриха събитието с два танца , а жителите и гостите на града бяха приятно изненадани от играта на малките танцьори, които предадоха много настроение като подгряваща група на рок-концерта!

 На светлия празник **Лазаров ден** – **16 април** се проведе общинския събор „ЦВЕТНИЦА В ПОРДИМ“. В програмата бяха включени изпълнения на танцови и вокални състави от община Пордим, които ни заредиха със своя оптимизъм за това, че българския фолклор е жив и ще продължи да се предава от поколения на поколения. НЧ „Иван Радоев - 1907” се представи с трите си групи – ВГ за стари градски песни „Романтика” , ВГ за народен обработен фолклор „Славей” и танцова група „Иха ха, мераклии” . На всички участници в събора кмета на община Пордим г-н Детелин Василев връчи статуетки и грамоти за участие.

**На 22ри май** се проведе - Третия фестивал на старата градска песен "Романтика в Пордим" . Невероятно изживяване в една прекрасна обстановка и организaция на общинска администрация гр. Пордим и НЧ "Иван Радоев -1907", под патронажа на кмета на общината Детелин Василев. Читалището ни се изяви с ВГ за стари градски песни „Романтика”. Всички изпълнители бяха оценявани от компетентно журе , в състав : председател – проф. Кирил Костов и членове – Лилия Атанасова и Ваня Шушкова от известното трио „ Аморе Мио ”.

**На 26.05. 2022г**. в салона на НЧ „Иван Радоев - 1907“ се проведе конкурс за „Мини Мис и Мини Мистър - Пордим“ .

Двадесет и шест деца от община Пордим атакуваха сцената на конкурса за таланти „Мини Мис и Мини Мистър“, в който над два часа забавляваха с песни и танци присъстващите. Регламента за участие бе определен в четири възрастови групи в два кръга. В първия кръг децата дефилираха в спортно елегантни костюми, а във втория с официални облекла.

Водеща на конкурса бе Мис -Плевен за 2021ва година - Детелина Димитрова от гр.Пордим. Под нейно ръководство и напътствия, децата показаха завидни артистичност и поведение на сцената.

След много смях, емоции и оспорвана битка на таланти

Жури в състав :

зам.кмет общ.Пордим г-н Филип Николов - председател

и членове:

Веска Николова -секретар НЧ"Иван Радоев -1907"

Вецислав Петков- хореограф и ръководител -студио "Венда"-Плевен определи и победителите.

Всички деца получиха награди за участие, а, най-изявилите се, получиха ленти с Приз - Мис и Мистър Чар, Мис и Мистър Артистичност и съответно за първо ,второ и трето място.

**На 4 юни** танцова група „ Иха, ха – мераклии ” взе участие в Национален Фолклорен фестивал „ Любимото ми хорце ” , провеждан всяка година в гр. Плевен, представиха се много добре, фестивала няма конкурсен характер.

На **16 ти юни ТК „Георги Парцалев” гр.Левски** ни покани да присъстваме на представената от него комедийна постановка „Криворазбраната цивилизация „ на сцената на НЧ"Георги Парцалев". Премиерата бе в чест на 97 ият-рожден ден на незабравимия и ненадминат в творчеството си Георги Парцалев и поставя началото на Парцалевите празници в града. Настоятелството при НЧ"Иван Радоев - 1907" гр.Пордим благодари на кмета на община Пордим - г-н Детелин Василев за съдействието и отпуснатия транспорт за членовете на читалището, посетили театъра в гр.Левски.

 **На 19ти юни** колекцията ни от грамоти и медали се обогати с още два златни медала и един сребърен от участието на НЧ"Иван Радоев - 1907 " в XXV фолклорен фестивал "Северняшка китка -2022"- гр.Павликени. Няма по високо признание от това, лично председателката на почетното жури - г-жа Янка Рупкина да ни връчи Диплом за Първо място и златен медал за прекрасните изпълнения!!! Благодарим на журито за високата оценка! Първо място и златен медал за ВГ "Славей"! Първо място и златен медал за дует Сладелина Крумова и Християн Ангелов и Второ място и сребърен медал за Сладелина Крумова!

**На 23-24 юни** се проведе Национален Фолклорен конкурс „От извора на Севера ” в гр.Пордим, под патронажа на г-н Василев - кмет на община гр.Пордим. Взехме участие ВГ за народен обработен фолклор „Славей” с ръководител Красимир Калинков и Сладелина Крумова С индивидуално изпълнение.

**На 18ти август** със съдействието на кмета на общината г-н Детелин Василев направихме дългоочаквания звукозапис на ВГ за стари градски песни ”Романтика” за тв „Родина”, обещан за първото място на групата от фестивала през 2021ва година. След уговорка с директора на телевизията бе заснет и видеоклип .

**На 20ти август** читалището ни участва с ВГ за обработен фолклор „Славей” и танцова група ” Иха-ха, мераклии” във фестивал „Миланово пее и танцува”. Поредният повод за гордост и доказателство за добре свършена работа бе отличното представяне на групите, което ни донесе заслужените аплодисменти на публиката, вниманието на журито и кмета на община Своге, а труда ни бе възнаграден с най-престижните награди от фестивала- Голямата награда на фестивала „Миланово пее и танцува”, наградата от кмета на община Своге, както и награда за най-оригинално представена песен!

**На 22 септември** танцова група за народни пора „ Иха,ха – мераклии ” участва във Фолклорния събор „ Ценово пее и танцува ” и се представи отлично.Получиха Грамота Лауреат втора степен и плакет. Организацията беше на ниво, всички се веселихме и изкарахме незабравим празничен ден.

**На 19 ноември** се проведе среща за **Ден на приятелството** на всички читалищни деятели и самодейци от община Пордим, под патронажа на кмета на общината - г-н Детелин Василен. Писъствахме на езин весел празник с много смях и танци. Сладелина Крумова изпълни две песни, втората съпроводена с хоро от танцова група „ Иха,ха – мераклии ”, изказваме им благодарност за активността.

**През месец ноември** 2022 год. с решение на Читалищното настоятелство, отразено в Протокол № 5/28.11.2022 г., закупихме **климатик Gree** , на стойност 2999.00 лева, 24000GBU, с 5 години гаранция , която включва и годишно обслужване от доставчика. Поставен е в голямата читалня, като капацитет не е достатъчен за пълно затопляне на залата, идеята ни е през следващата година да закупим още един, който да бъде поставен на западната стена и при необходимост да се затопля цялото помещения, ще се включват двата климатика. В момента този, който ползваме е достатъчен за затопляне за помещението при провеждане на репетиции на танцовата група , през другите години прекъсваха репетициите през зимата.За за включим климатика се наложи промени по захранването на инсталацията, Павел Йочков от с.Вълчитрън изведе три контакта тройки, два в залата и един в канцеларията на читалището, направи го безплатно , за което му благодарим.

С решение на Настоятелството по т. 1 от дневния ред от същия протокол, закупихме **телевизор Finlux**, 32 инча, за 280 лв от промоциите на „ Зора ”.

**На 15.12.2022 год**. организирахме посещение на театър в гр. Плевен, гледахме постановка на Иван Радоев – „ Чудо ”, всички останаха доволни, благодарим на кмета на Община гр.Пордим за предоставения транспорт. През следващата година ще следим програмата на театъра и ще организираме други посещения.

С банков превод получихме **дарение** от 1000,00 лева от г-ца Цветелина Антонова Иванова, в памет на нейната баба г-жа Гинка Кръстева , наша съгражданка. Волята на дарителката е средствата да се използват за закупуване на материални активи. Изготвихме благодарствено писмо и заедно със коледна картичка ги изпратихме на дарителката.

**На 20.12.2022 год**. се включихме с щанд за коледни украси, изработени от нас , за **Коледния базар** на Община гр. Пордим. Подкрепиха ни и танцьорките от група „ Иха – ха ,мераклии ”, донесоха коледни сладки ,които опаковахме и добавихме за разпродажба. Събрахме 240 лв., които с одобрението на читалищното настоятелство дарихме за ремонт на хореографската зала на СУ „ Св.св. Кирил и Методий ” гр. Пордим. Благодарни сме на всички, които участваха в мероприятието с добра кауза, за амбициозността и инициативността им. Надяваме се и при следващи такива организации за се включат.